Տոնային քսուք

Տոնային քսուք, կոսմետիկ միջոց դիմահարդարման համար։
Կատարում է հետևյալ ֆունկցիաները՝ հիմք է ծառայում դիմահարդարման համար, լավացնում է մաշկի գույնը, թաքցնում է դեմքի թերությունները (պեպենները, անհարթությունները և այլն), պաշտպանում է մաշկը ջերմաստիճանի փոփոխությունից, քամուց, անձրևից։

Պատմություն 
Տոնային քսուքի  նախապատմությունը մի քանի հազարամյակ ունի. Հին Եգիպտոսում, Հռոմում, Հունաստանում կանայք օգտագործում էին կավիճ, սպիտակ կապար և այլն։
Առաջին տոնային քսուքը՝ Pan-Cake-ը (բնական երանգով դիմափոշին), ստեղծել է Մաքս Ֆակտորը 1936 թվականին։ Տղամարդիկ նույնպես իրենց մաշկի գույնը բացելու համար  օգտագործել են մեյքափի պարագաներ. սպիտակ դիմափոշի, կավիճ և քսուքներ։

Բաղադրություն 
Ժամանակակից տոնային քսուքների հիմքը սիլիկոնային յուղերն ու պիգմենտներն են։ Փաստացի այն  համատեղում է ցերեկային դեմքի կրեմը և  դիմափոշին։

Տոնային քսուքների տեսակներ 
 Հեղուկ  տոնային քսուք. այն ունի լավ խտություն և երկար ժամանակ է պահպանվում։ Այն ի վիճակի է նրբորեն քողարկել լայնացած  անոթները, պիգմենտային բծերը և նույնիսկ մաշկը դարձնել ավելի հարթ։
 Խիտ տոնային քսուք. ունի լավ քողարկող հատկություն։ Իր մեջ ներառում է մեծ քանակությամբ յուղեր և ավելի հարմար է չոր մաշկի համար։
 Տոնային քսուք-ստիկ. տարբերվում է մեծ քանակությամբ ներկող մասնիկների առկայությամբ։ Լավ քողարկում է նկատելի թերությունները։ Խորհուրդ չի տրվում կնճռոտված մաշկի համար։
 Տոնային քսուք-փոշի. իրենից ներկայացնում է կոմպակտ տոնային քսուքի և դիմափոշու համադրություն։ Այն ունի լավ քողարկելու հատկություն, բացի այդ դրա օգտագործումից հետո դիմափոշու կարիք այլևս չկա։ Նրանց, ում մաշկը հակված է կնճիռների ձևավորման կամ ունի լայնացած  ծակոտիներ, խորհուրդ չի տրվում տոնային քսուք-փոշու օգտագործումը։
 Խոնավեցնող քսուք երանգով (tinted moisturizer). ունի  հեղուկ կազմություն, ամբողջովին չի ծածկում մաշկը, միայն հարթեցնում է երանգը։ Հարմար է երիտասարդ մաշկի համար:.
 Տոնային դիմափոշի. պարունակում է ավելի շատ փոշի և քիչ յուղ։ Հարմար է ցանկացած տեսակի մաշկի համար, բացառությամբ շատ չոր։
 Տոնային քսուք-մուսս. նման է փրփուրի, թույլ քողարկում է մաշկի թերությունները։ Հարմար է իդեալական մաքուր և առողջ մաշկի համար։
 Խտացված տոնային քսուք.  խիտ քսուք, օգտագործման ժամանակ պետք է խառնել խոնավեցնող քսուքի հետ։

Տես նաև 
 Դիմափոշի

Ծանոթագրություններ

Հղումներ 
 Правильный тональный крем для разных типов кожи
Крема. История, типы, состав, свойства 
Крема для лица: особенности и преимущества

Կոսմետիկա